Zagreb, 10. ožujka 2016.

Povjerenstvo za odlučivanje o sukobu interesa (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Antona Klimana, ministra turizma, za davanjem mišljenja Povjerenstva**, na 131. sjednici, održanoj dana 10. ožujka 2016.g., daje sljedeće:

**MIŠLJENJE**

1. **Nakon što je prenio upravljačka prava na temelju udjela u vlasništvu (temeljnom kapitalu) trgovačkih društava BARBARIGA NOVA d.o.o. i BARBARIGA TURIST d.o.o., u kojima ima više od 0,5% udjela na povjerenika, dužnosnik Anton Kliman, ministar turizma, ne smije, za vrijeme dok su njegova upravljačka prava u navedenim trgovačkim društvima prenesena, davati obavijesti, upute, naloge ili na drugi način biti u vezi s povjerenikom te time utjecati na ostvarivanje prava i ispunjavanje obveza koji proizlaze iz članskih prava u tim društvima. Dužnosnik ima pravo da ga se jedanput godišnje obavještava o stanju trgovačkih društava u kojima ima udjele.**
2. **Trgovačka društva BARBARIGA NOVA d.o.o. i BARBARIGA TURIST d.o.o. ne mogu stupati u poslovne odnose s Ministarstvom turizma niti smiju biti članovi zajednice ponuditelja ili podisporučitelj u poslovnom odnosu.**
3. **Dužnosnik je dužan redovito izvještavati Povjerenstvo o svim nastalim promjenama podataka o trgovačkim društvima BARBARIGA NOVA d.o.o. i BARBARIGA TURIST d.o.o., u roku od 30 dana od nastale promjene.**
4. **Ukazuje se dužnosniku da su trgovačka društva BARBARIGA NOVA d.o.o. i BARBARIGA TURIST d.o.o. u slučajevima da putem javnog natječaja ili na drugi način stupe u poslovni odnos s drugim državnim tijelima ili s jedinicama lokalne, odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne, odnosno područne (regionalne) samouprave ima upravljački udio, dužna o takvim poslovnim događajima obavijestiti Povjerenstvo.**

Obrazloženje

Zahtjev za davanjem mišljenja Povjerenstva podnio je dužnosnik Anton Kliman, ministar turizma. U knjigama ulazne pošte zahtjev je zaprimljen pod poslovnim brojem 711-U-1712-M-71/16-01-2, dana 1. ožujka 2016.g. Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona, stoga je i Anton Kliman, povodom obnašanja dužnosti ministra turizma, obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu dužnosnik navodi da je sukladno odredbama ZSSI-a, izvršio prijenos upravljačkih prava u trgovačkim društvima BARBARIGA NOVA d.o.o. i BARBARIGA TURIST d.o.o. te traži mišljenje Povjerenstva o daljnjim radnjama koje je obvezan poduzeti.

Dužnosnik Anton Kliman je dana 26. siječnja 2016.g. Povjerenstvu dostavio Izvješće o imovinskom stanju dužnosnika povodom stupanja na dužnost ministra turizma. Dana 17. veljače 2016.g. dužnosnik je dostavio Izvješće o imovinskom stanju dužnosnika povodom ispravka podataka. U oba Izvješća dužnosnik je naveo kako ima 100% udjela u trgovačkom društvu BARBARIGA NOVA d.o.o. te 70,59% udjela u trgovačkom društvu BARBARIGA TURIST d.o.o. iz Vodnjana Barbariga.

Uvidom u podatke sudskog registra Trgovačkog suda u Pazinu utvrđeno je da je pod MBS: 130038632 upisano trgovačko društvo BARBARIGA NOVA d.o.o. Kao jedini osnivač/član društva upisan je Anton Kliman, dok je kao osoba ovlaštena za zastupanje upiana Vesna Glavić, direktorica. Pod MBS: 040099572 upisano je trgovačko društvo BARBARIGA TURIST d. o. o. Kao osnivači/članovi navedenog društva upisano je više osoba, između kojih i Anton Kliman. Kao osobe ovlaštene za zastupanje društva upisani su Anton Kliman i Vesna Glavić.

Dužnosnik je dana 22. veljače 2016.g. Povjerenstvu dostavio ostavke s funkcija člana uprave trgovačkih društava BARBARIGA NOVA d.o.o. i BARBARIGA TURIST d.o.o., ovjerene kod javnog bilježnika Denisa Krajcara iz Pule. Ostavke stupaju na snagu 19. veljače 2016.g. Dužnosnik je također dostavio Ugovore o prijenosu upravljačkih prava u navedenim trgovačkim društvima, ovjerene po istom javnom bilježniku, kojima upravljačka prava na temelju udjela u trgovačkim društvima BARBARIGA NOVA d.o.o. i BARBARIGA TURIST d.o.o. prenosi na odvjetnicu Vanju Buntić.

Člankom 16. ZSSI-a propisana su ograničenja za dužnosnike koji imaju vlasničke udjele u trgovačkim društvima.

Člankom 16. stavkom 1. ZSSI-a propisano da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva), za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na povezane osobe u smislu ZSSI-a, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika. Povjerenik se smatra s dužnosnikom povezanom osobom u smislu ZSSI-a.

Člankom 16. stavkom 3. ZSSI-a propisano je da ako trgovačko društvo u kojem dužnosnik ima 0,5% i više dionica, odnosno udjela u vlasništvu (temeljnom kapitalu) trgovačkog društva, putem javnog natječaja ili na drugi način stupa u poslovni odnos s državnim tijelima ili s jedinicama lokalne, odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne, odnosno područne (regionalne) samouprave ima upravljački udio, o takvom je poslovnom događaju dužno obavijestiti Povjerenstvo. Sukladno članku 50. ZSSI-a, novčanom kaznom u iznosu od 50.000,00 do 500.000,00 kuna kaznit će se za prekršaj navedeno trgovačko društvo ukoliko ne obavijesti Povjerenstvo o svom stupanju u poslovni odnos putem javnog natječaja ili na drugi način s državnim tijelima ili s jedinicama lokalne, odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne, odnosno područne (regionalne) samouprave ima upravljački udio. Za isti prekršaj kaznit će se i odgovorna osoba u trgovačkom društvu novčanom kaznom u iznosu od 5.000,00 od 50.000,00 kuna. Člankom 16. stavkom 4. ZSSI-a propisano je da dužnosnik za vrijeme dok su njegova upravljačka prava u trgovačkim društvima prenesena na drugu osobu ili posebno tijelo, ne smije davati obavijesti, upute, naloge ili na drugi način biti u vezi s tom osobom ili tijelom te time utjecati na ostvarivanje prava i ispunjavanje obveza koji proizlaze iz članskih prava u tim društvima. Dužnosnik ima pravo da ga se jedanput godišnje obavještava o stanju trgovačkih društava u kojima ima udjele.

Člankom 17. stavkom 1. ZSSI-a propisano je da poslovni subjekt, u kojem dužnosnik ima 0,5% ili više udjela u vlasništvu (kapitalu trgovačkog društva), ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Pravni poslovi koji su sklopljeni protivno ovoj zabrani su ništetni.

Dužnosnik je dužan redovito izvještavati Povjerenstvo o svim nastalim promjenama podataka o poslovnim subjektima u odnosu na koje ne smiju stupati u poslovni odnos sukladno stavku 1. i 2. ovog članka u roku od 30 dana od nastale promjene.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Dalija Orešković dipl. iur.

Dostaviti:

1. Dužnosnik Anton Kliman, elektronička dostava
2. Objava na internetskoj stranici Povjerenstva
3. Pismohrana